

Ugljanin je pozvao vlasti Srbije i Evropsku uniju da pristupe reviziji akcionog plana za poglavlje 23 i 24 i manjinskog akcionog plana, tako što bi rezultate referenduma ugradile u te dokumente.



Pročitajte još: KOMENTAR: Suljo

Ugljanin zapravo traži da akcionim planom za poglavlje 23 i 24 bude utvrđen "datum za raspisivanje izbora za organe Sandžaka".



"Srbija i EU da zajedno utvrde datum za raspisivanje izbora za organe Sandžaka" rekao je Ugljanin na pres konferenciji.



U okviru pet zahteva, Ugljanin traži i da se utvrdi datum za uspostavljanje "evropskih snaga bezbednosti i evropskih pravosudnih organa u Sandžaku", zatim datum za povlačenje srpske policije, vojske i tajnih službi, kao i srpskih pravosudnih organa", a sve to, kako je rekao, u skladu sa odlukama "mirovne konferencije o bivšoj Jugoslaviju u Hagu".



Ugljanin tvrdi da su Bošnjaci strano telo u državi gde se institucije nazivaju Srpska vojska, srpska policija, kao i da se državni organi prema njima ponašaju neprijateljski i diskriminatorski.



Predstavnike srpskih bezbednosnih snaga naziva pionima onog dela srpskog naroda, četnicima, kaže, koji žele da proteraju sve što im Rusija naredi.



O ovim zahtevima obavestio je, pisanim i usmenim putem, kaže, predsednicu vlade i nadležnog ministra.







MINISTARSTVO DRŽAVNE UPRAVE DEMANTUJE UGLjANINA



Ministarstvo za državnu upravu i lokalnu samoupravu demantovalo je večeras da je na sastanku resornog ministra Branka Ružića sa predsednikom BNV Sulejmanom Ugljaninom pre nekoliko dana bilo reči o političkim pitanjima.



"Apsolutno demantujemo tvrdnje da je na sastanku ministra Branka Ružića i Sulejmana Ugljanina bilo reči o navedenim političkim pitanjima koja se odnose na autonomiju Sandžaka ili bilo čega drugog što bi moglo da čak ukaže na tendenciju narusavanja ustavnog poretka Republike Srbije" saopštio je MDULS.



Kako navode MDULS se u okviru svojih nadležnosti može baviti isključivo unapređenjem položaja i prava pripadnika nacionalnih manjina kroz zakonska rešenja i aktivnosti predviđenim u Akcionom planu za poglavlje 23 i to u oblasti obrazovanja, kulture, medija i očuvanja tradicije.



"Upravo je ovo i ministar Ružić izneo Sulejmanu Ugljaninu na sastanku" saopštilo je ministarstvo.



Naime, Ugljanin je danas zatražio od nadležnih državnih organa da raspišu izbore za teritorijalnu autonomiju Sandzaka, te "povlačenje srpske policije, vojske i tajnih službi, kao i srpskih pravosudnih organa" iz te oblasti.



O ovim zahtevima obavestio je, pisanim i usmenim putem, kaže, predsednicu vlade i nadležnog ministra.



MUP: NI UGLjANIN, NI BILO KO DRUGI NE MOŽE DA UGROZI BEZBEDNOST



Predsednik BNV Sulejman Ugljanin ne može da ugrozi bezbednost građana i stabilnost u zemlji, poručila je danas državni sekretar u Ministarstvu unutrašnjih poslova Biljana Popović Ivković, povodom zahteva koje je Ugljanin danas izneo u javnost.



"Građani Srbije ne treba da brinu, zato što Sulejman Ugljanin ne može da ugrozi stabilnost naše države i bezbednost naših građana. To Srbija svakako neće dozvoliti, niti njemu, niti bilo kome drugom", rekla je Popović Ivković za Tanjug.



